**இந்திய உயர் ஸ்தானிகராலயம்**

**கொழும்பு**

**ஊடக அறிக்கை**

**இந்தியா - இலங்கை இடையேயான இருதரப்பு பயிற்சி**

**மித்ர சக்தி-எக்ஸ் நிறைவு**

இந்திய இலங்கை படையினரிடையில் வருடாந்தம் நடைபெறுகின்ற இருதரப்பு பயிற்சியான மித்ர சக்தியின் 10 ஆவது பதிப்பு 2024 ஆகஸ்ட் 12 ஆம் திகதி முதல் 25 ஆம் திகதி வரை இலங்கை, மாதுரு ஓயா, இராணுவ பயிற்சி பாடசாலையில் நடத்தப்பட்டது. இந்தப் பயிற்சியானது ஆண்டுதொறும் இந்தியாவிலும் இலங்கையிலும் மாறி மாறி நடைபெறும் பயிற்சியாகும். இந்திய விமானப்படையினர் 12 ஆகஸ்ட் 2024 அன்று ஐஎல்-76 இந்திய விமானப்படை விமானம் மூலம் ஜோத்பூரிலிருந்து மத்தள ராஜபக்ச சர்வதேச விமான நிலையத்திற்கு வருகை தந்ததுடன் 2024 ஆகஸ்ட 25 ஆம் திகதியன்று பயிற்சி நிறைவில் நாடு திரும்பவுள்ளது.

2. இரு நாடுகளையும் சேர்ந்த ஆயுதப் படைகளுக்கும் இடையேயான பரஸ்பர புரிதல் மற்றும் பரஸ்பர இயங்குதிறனை மேம்படுத்துதல், தொழில்முறை அடிப்படையிலான நெருக்கமான பாதுகாப்பு உறவுகள், தனிப்பட்ட பிணைப்பு மற்றும் விரிவான பயிற்சி தொடர்பு ஆகியவற்றின் அடிப்படையில் நெருக்கமான பாதுகாப்பு உறவை மேலும் ஆழப்படுத்த ஒரு வாய்ப்பை வழங்குதல் ஆகியவற்றை இலக்காகக் கொண்டதாகவே இப்பயிற்சி அமைகின்றது. அத்துடன் எல்லைகள் கடந்த பயங்கரவாதத்தை முறியடிப்பதிலும், கூட்டு தந்திரோபாய நடவடிக்கைகளை மேற்கொள்வதிலும், போர் திறன்களை வளர்ப்பதிலும் நிபுணத்துவத்தினை மேம்படுத்தவும் இந்த பயிற்சி ஆதரவாக அமைகின்றது. மேலும் ஒருவருக்கொருவர் சிறந்த அனுபவங்களைப் பகிர்ந்து கொள்வதற்கும், தற்போது பின்பற்றப்படும் சிறந்த நடைமுறைகளிலிருந்து கற்றுக்கொள்வதற்கும் இது ஒரு சிறந்த தளத்தை வழங்குகின்றது.

3. இந்நிலையில் இப்பயிற்சியின் இறுதி நாள் நிகழ்வுகளின்போதான பயிற்சிகளின்போது பாதுகாப்புத் துறை இராஜாங்க அமைச்சர் கௌரவ பிரேமித பண்டார தென்னக்கோன், இலங்கைக்கான இந்திய உயர் ஸ்தானிகர் கௌரவ சந்தோஷ் ஜா, இலங்கை இராணுவத் தளபதி லெப்டினன்ட் ஜெனரல் விகும் லியனகே, RWP,RSP,ndu, இலங்கையைச் சேர்ந்த ஏனைய உயர் அதிகாரிகள் மற்றும் இந்திய உயர் ஸ்தானிகராலயத்தின் பிரதிநிதிகள் கலந்துகொண்டிருந்தனர். இரு தரப்பினரும் ஆயுதக் கண்காட்சியை ஒன்றையும் நடத்தியதுடன் இதில் இரு நாடுகளினதும் படையினரும் பயன்படுத்தும் ட்ரோன்கள் உள்ளிட்ட புதிய ஆயுதங்கள் காட்சிப்படுத்தப்பட்டன. அதற்கு மேலதிகமாக, பல்வேறு விளையாட்டுகள் மற்றும் யோகா ஆகியவையும் இப்பயிற்சிகளின் அங்கங்களாக உள்வாங்கப்பட்டிருந்தன.

4. இப்பிராந்தியத்தில் நடத்தப்படும் பாரிய இருதரப்பு பயிற்சிகளில் மித்ரசக்தியும் ஒன்றாக உள்ளது. மித்ரசக்தியின் முந்தைய பதிப்புகளின் வெற்றியின் அடிப்படையில், இந்த பயிற்சியானது இணைந்த ஆயுதம் சார்ந்த கட்டமைப்பிலிருந்து இரு சேவை நிலை மட்டத்துக்கு மேம்படுத்தப்பட்டமையானது இந்தியாவின் அயல்நாட்டுக்கு முதலிடம் கொள்கை மற்றும் 'பிராந்தியத்தில் அனைவருக்கும் பாதுகாப்பும் வளர்ச்சியும் (சாகர்)' என்ற கோட்பாடு ஆகியவற்றின் அடிப்படையில் பயங்கரவாதம் மற்றும் ஏனைய பொதுவான அச்சுறுத்தல்களை வினைத்திறனுடன் எதிர்த்துப் போராடுவதற்குரிய பாதுகாப்பு ஒத்துழைப்பை மேம்படுத்துவதற்கான இரு நாடுகளினதும் விருப்பத்தைக் குறித்து நிற்கின்றது.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**கொழும்பு**

**24 ஆகஸ்ட் 2024**